มอบตราสัญลักษณ์มาตรฐาน SHA Plus ให้กับผู้ประกอบการท่องเที่ยวในจังหวัดภูเก็ตพร้อมเปิด Phuket Sandbox
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นประธานในพิธีมอบตราสัญลักษณ์มาตรฐาน SHA Plus ให้กับผู้ประกอบการท่องเที่ยวในจังหวัดภูเก็ตเพิ่มอีก 145 ราย ที่ห้องประชุมโรงแรมแมริออท เมอร์ลิน บีช จังหวัดภูเก็ต เพื่อยกระดับมาตรฐานอุตสาหกรรมท่องเที่ยวควบคู่มาตรฐานด้านความปลอดภัยและสุขอนามัยเตรียมความพร้อมเปิด Phuket  Sandbox โดยมีนายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.), นายพิเชษฐ์ ปาณะพงศ์ รองผู้ว่าราชการจังหวัดภูเก็ต นายภูมิกิตติ์ รักแต่งาม นายกสมาคมธุรกิจการท่องเที่ยวจังหวัดภูเก็ต  นายธเนศ ตันติพิริยะกิจ ประธานสภาอุตสาหกรรมท่องเที่ยวจังหวัดภูเก็ต ตลอดจนผู้บริหาร ททท. และหัวหน้าหน่วยงานที่เกี่ยวข้องเข้าร่วม รัฐมนตรีว่าการกระทรวงท่องเที่ยวและกีฬา กล่าวว่า กระทรวงท่องเที่ยวและกีฬาให้ความสำคัญกับมาตรฐานความปลอดภัยด้านสุขอนามัยของนักท่องเที่ยวเป็นอันดับแรกภายใต้นโยบายการเปิดรับนักท่องเที่ยว โดยจังหวัดภูเก็ตถือเป็นพื้นที่นำร่องที่ดำเนินการได้อย่างมีประสิทธิภาพ ตามแผนที่รัฐบาลได้วางไว้และเชื่อมั่นว่ามาตรฐาน SHA Plus จะเป็นกลไกสำคัญในการสร้างความเชื่อมั่นให้กับนักท่องเที่ยวชาวต่างชาติที่จะเดินทางมาท่องเที่ยวในจังหวัดภูเก็ต โดยไม่ต้องกักตัวมีความมั่นใจในความปลอดภัยและได้รับประสบการณ์ท่องเที่ยวที่น่าประทับใจ ภายใต้โครงการ Phuket Sandbox ตั้งแต่วันที่ 1 กรกฎาคม  2564  ผู้ว่าการการท่องเที่ยวแห่งประเทศไทย (ททท.) กล่าวว่า สัญลักษณ์มาตรฐาน SHA Plus จะแสดงว่าสถานประกอบการที่ได้รับมาตรฐาน SHA Plus และมีพนักงานในสถานประกอบการนั้นๆ ได้รับการฉีดวัคซีนโควิด-19 แล้วมากกว่าร้อยละ 70 ซึ่งสามารถสร้างภูมิคุ้มกันหมู่ (Herd Immunity) ได้ โดยปัจจุบันมีสถานประกอบการที่ได้ขึ้นทะเบียนมาตรฐาน SHA Plus ในพื้นที่จังหวัดภูเก็ตแล้วกว่า 460 แห่ง ซึ่งเป็นการตอกย้ำถึงภาพลักษณ์ความเป็นผู้นำอุตสาหกรรมท่องเที่ยวของจังหวัดภูเก็ต ทั้งมาตรฐานการบริการ ความสะอาดและความปลอดภัย รวมถึงเป็นแบบอย่างการบริหารจัดการนำร่องเปิดรับนักท่องเที่ยวอย่างมีประสิทธิภาพที่ได้รับความร่วมมือจากทุกภาคส่วน ทั้งภาครัฐและเอกชน มาตรฐาน SHA Plus เป็นการดำเนินงานต่อยอดจากโครงการยกระดับอุตสาหกรรมท่องเที่ยวไทยมาตรฐานความปลอดภัยด้านสุขอนามัย หรือ  Amazing Thailand  Safety &amp; Health Administration : SHA โดยความร่วมมือของกระทรวงการท่องเที่ยวและกีฬาและกระทรวงสาธารณสุข และภาคเอกชน เพื่อยกระดับมาตรฐานของผู้ประกอบการในอุตสาหกรรมท่องเที่ยวไทยในมิติของความปลอดภัยด้านสุขอนามัย และร่วมกันรับผิดชอบต่อสังคมและสิ่งแวดล้อม ในการป้องกันและลดความเสี่ยงจากการแพร่ระบาดของโควิด-19 สำหรับผู้ประกอบกิจการทั้ง 10 ประเภทที่เกี่ยวข้องกับธุรกิจท่องเที่ยว ได้แก่ 1.ภัตตาคาร ร้านอาหาร 2.โรงแรม ที่พัก สถานที่จัดประชุม 3.นันทนาการและสถานที่ท่องเที่ยว 4.ยานพาหนะ 5.บริษัทนำเที่ยว 6.สุขภาพและความงาม 7.ห้างสรรพสินค้าและศูนย์การค้า 8.กีฬาเพื่อการท่องเที่ยว 9.การจัดกิจกรรม จัดประชุม โรงละคร โรงมหรสพ และ 10.ร้านค้าของที่ระลึกและร้านค้าอื่นๆ ให้เกิดการยกระดับมาตรฐานอุตสาหกรรมการท่องเที่ยว ที่เริ่มดำเนินการมาตั้งแต่เดือนพฤษภาคม 2563 โดยสถานประกอบการที่ได้รับมาตรฐาน SHA ยังได้การรับรองมาตรฐาน Safe Travels จากสภาการท่องเที่ยวโลก หรือ  World Travel &amp;  Tourism Council (WTTC) อีกด้วย ซึ่งเป็นการยกระดับมาตรฐานความปลอดภัยด้านสุขอนามัยของไทยให้เป็นที่ยอมรับในระดับสากล